b'\n_START_ARTICLE_\nVytautas Juozapaitis (1963)\n_START_SECTION_\nBiografija\n_START_PARAGRAPH_\nGim\xc4\x97 1963\xc2\xa0m. pedagog\xc5\xb3\xc2\xa0\xe2\x80\x93 rus\xc5\xb3 kalbos mokytojos ir matematikos mokytojo\xc2\xa0\xe2\x80\x93 \xc5\xa1eimoje,  senelis i\xc5\xa1 mamos pus\xc4\x97s\xc2\xa0\xe2\x80\x93 italas. Besimokydamas vidurin\xc4\x97je, mokyklos ansamblyje buvo perkusininku\xc2\xa0\xe2\x80\x93 5 metus grojo b\xc5\xabgnais, v\xc4\x97liau prad\xc4\x97jo lankyti vokalo b\xc5\xabrel\xc4\xaf Mokytoj\xc5\xb3 namuose ir buvo \xc4\xafkalb\xc4\x97tas studijuoti dainavim\xc4\x85  ir 1980\xc2\xa0m. tapo \xe2\x80\x9eDain\xc5\xb3 dainel\xc4\x97s\xe2\x80\x9c laureatu. 1981\xc2\xa0m. baig\xc4\x97 Radvili\xc5\xa1kio Gra\xc5\xbeinos vidurin\xc4\x99 mokykl\xc4\x85. 1989\xc2\xa0m. baig\xc4\x97 vokalo studijas Lietuvos valstybin\xc4\x97je konservatorijoje (dab. Lietuvos muzikos ir teatro akademija) prof. V. Prudnikovo klas\xc4\x99 ir debiutavo Kauno muzikiniame teatre Fred\xc5\xbeio vaidmeniu F. Loewe miuzikle \xe2\x80\x9eMano puikioji ledi\xe2\x80\x9c, o 1990\xc2\xa0m. Lietuvos nacionaliniame operos ir baleto teatre\xc2\xa0\xe2\x80\x93 Volframo vaidmeniu R. Wagnerio operoje \xe2\x80\x9eTanhoizeris\xe2\x80\x9c._NEWLINE_V. Juozapai\xc4\x8dio vokalo mokytojai\xc2\xa0\xe2\x80\x93 Juozas Taunys, Valerijonas Indrikonis, Vladas \xc4\x8cesas, Vladimiras Prudnikovas.  1992\xe2\x80\x931993\xc2\xa0m. atlik\xc4\x97jas sta\xc5\xbeavosi Europos operinio ir vokalinio meno centre Belgijoje (ECOV), taip pat pas Marlen\xc4\x85 Malas (Niujorkas, JAV) bei bariton\xc4\x85 Tom Krause (Suomija)._NEWLINE_Nuo 1990\xc2\xa0m.\xc2\xa0\xe2\x80\x93 Lietuvos nacionalinio operos ir baleto teatro solistas (1999\xe2\x80\x932001\xc2\xa0m.\xc2\xa0\xe2\x80\x93 dar ir direktorius), nuo 1996\xc2\xa0m.\xc2\xa0\xe2\x80\x93 Lietuvos muzikos ir teatro akademijos Solinio dainavimo katedros docentas, o nuo 2010\xc2\xa0m.\xc2\xa0\xe2\x80\x93 profesorius, nuo 2006\xc2\xa0m.\xc2\xa0\xe2\x80\x93 dar ir Vilniaus kolegijos Men\xc5\xb3 fakulteto docentas. 2005\xc2\xa0m. sta\xc5\xbeavosi pagal tarptautin\xc4\x99 Leonardo da Vin\xc4\x8di program\xc4\x85 Barselonos \xe2\x80\x9eGran Teatro del Liceu\xe2\x80\x9c (Ispanija) operos teatre kaip operos vadybininkas._NEWLINE_Turi staliaus diplom\xc4\x85, taip pat yra Mykolo Romerio universiteto Strateginio valdymo ir politikos fakulteto Teis\xc4\x97s ir valdymo specialyb\xc4\x97s magistrantas. _NEWLINE_Kelet\xc4\x85 met\xc5\xb3 buvo T\xc4\x97vyn\xc4\x97s liaudies partijos nariu, ta\xc4\x8diau 2001\xc2\xa0m. pasitrauk\xc4\x97 i\xc5\xa1 politikos._NEWLINE_2008\xc2\xa0m. kartu su prof. V. Prudnikovu, LTV muzikos laid\xc5\xb3 prodiuseriu J. Vilimu bei Lietuvos radijo ir televizijos vadovu A. Siaurusevi\xc4\x8diumi pad\xc4\x97jo suformuoti ir \xc4\xafgyvendinti LRT muzikinio projekto \xe2\x80\x9eTriumfo arka\xe2\x80\x9c id\xc4\x97j\xc4\x85._NEWLINE_V. Juozapaitis buvo pirmasis lietuvi\xc5\xb3 operos solistas, pakviestas dalyvauti viename presti\xc5\xbei\xc5\xa1kiausi\xc5\xb3 pasaulio muzikini\xc5\xb3 forum\xc5\xb3\xc2\xa0\xe2\x80\x93 Pekino tarptautiniame muzikos festivalyje.  2008\xc2\xa0m. jis suvaidino Rigolet\xc4\x85 pirmame ir kol kas vieninteliame Lietuvos operiniame filme nepriklausomyb\xc4\x97s metais\xc2\xa0\xe2\x80\x93 \xe2\x80\x9eRigoletas\xe2\x80\x9c. _NEWLINE_2009\xc2\xa0m. \xc4\xafsteig\xc4\x97 \xe2\x80\x9eVytauto Juozapai\xc4\x8dio edukacin\xc4\xaf kult\xc5\xabros ir meno centr\xc4\x85\xe2\x80\x9c, kuris organizuoja dainavimo meistri\xc5\xa1kumo bei \xc5\xa1okio pamokas vaikams, jaunimui ir suaugusiems, muzikinius renginius ir kt. _NEWLINE_2003\xc2\xa0m. jam \xc4\xafteikta Nacionalin\xc4\x97 kult\xc5\xabros ir meno premija, o 2007\xc2\xa0m. suteiktas Radvili\xc5\xa1kio Garb\xc4\x97s pilie\xc4\x8dio vardas. 2010\xc2\xa0m. V. Juozapaitis tapo \xc5\xbdmogaus teisi\xc5\xb3 steb\xc4\x97jimo instituto geros valios ambasadoriumi. _NEWLINE_Kaip teatro artistas bei dainininkas, Vytautas Juozapaitis yra gav\xc4\x99s beveik visus \xc4\xafmanomus Lietuvos scenos apdovanojimus, taip pat yra tarptautinio Luciano Pavarotti vokalist\xc5\xb3 konkurso (kurio pagrindinis vertintojas buvo L. Pavarotti) diplomantas. Naujausias apdovanojimas\xc2\xa0\xe2\x80\x93 u\xc5\xbe \xc5\xbdermono (operoje \xe2\x80\x9eTraviata\xe2\x80\x9c) ir Arnoldo (operoje \xe2\x80\x9eLietuviai\xe2\x80\x9c) vaidmenis 2009\xc2\xa0m. pabaigoje pripa\xc5\xbeintas Met\xc5\xb3 operos solistu ir apdovanotas \xe2\x80\x9eOperos \xc5\xa1vyturiu\xe2\x80\x9c._NEWLINE_Ved\xc4\x97 1988\xc2\xa0m.,  \xc5\xbemona\xc2\xa0\xe2\x80\x93 daininink\xc4\x97 (sopranas), moter\xc5\xb3 vokalinio ansamblio \xe2\x80\x9eEgl\xc4\x97\xe2\x80\x9c vadov\xc4\x97, Vilniaus kolegijos Men\xc5\xb3 fakulteto pedagog\xc4\x97 bei LTV laidos \xe2\x80\x9eKapiton\xc5\xb3 m\xc5\xab\xc5\xa1is\xe2\x80\x9c (2008\xc2\xa0m.) ved\xc4\x97ja Egl\xc4\x97 Juozapaitien\xc4\x97. Turi tris dukteris: Vaiv\xc4\x85, Vaid\xc4\x85 ir Iev\xc4\x85 bei tris an\xc5\xabkes. Augina abrikosin\xc4\xaf pudel\xc4\xaf, vardu Lokys, pavadint\xc4\x85 pagal vien\xc4\x85 i\xc5\xa1 jo gausi\xc5\xb3 teatrini\xc5\xb3 vaidmen\xc5\xb3.\n_START_SECTION_\nTeatrin\xc4\x97 ir koncertin\xc4\x97 veikla\n_START_PARAGRAPH_\nNuo 1989\xc2\xa0m.\xc2\xa0\xe2\x80\x93 Kauno muzikinio teatro, o nuo 1990\xc2\xa0m.\xc2\xa0\xe2\x80\x93 ir Lietuvos nacionalinio operos ir baleto teatro solistas. Pastoviai vaidina ne tik \xc5\xa1i\xc5\xb3 teatr\xc5\xb3 spektakliuose, bet ir bendradarbiauja su Klaip\xc4\x97dos valstybiniu muzikiniu teatru bei pasirodo kt. \xc5\xa1alutiniuose projektuose. Maestro yra suk\xc5\xabr\xc4\x99s beveik 50 pagrindini\xc5\xb3 baritono vaidmen\xc5\xb3 operose, operet\xc4\x97se ir miuzikluose, taip pat atlik\xc4\x99s daugyb\xc4\x99 partij\xc5\xb3 oratoriniuose veikaluose._NEWLINE_Be kit\xc5\xb3 pasiekim\xc5\xb3, pa\xc5\xbeym\xc4\x97tina, kad 1994\xe2\x80\x931995\xc2\xa0m. m. vaidinti Don \xc5\xbduan\xc4\x85 W. A. Mozarto operoje \xe2\x80\x9eDon \xc5\xbduanas\xe2\x80\x9c Prahoje j\xc4\xaf buvo anga\xc5\xbeavusi \xc4\x8cek\xc5\xb3 Nacionalin\xc4\x97 opera, vaidino Gento (Belgija) operoje, taip pat su \xc5\xa1iuo vaidmeniu susilauk\xc4\x97 ir did\xc5\xbeiul\xc4\x97s s\xc4\x97km\xc4\x97s su gastrol\xc4\x97mis Japonijoje, o 2003\xc2\xa0m. 13 kart\xc5\xb3 Don \xc5\xbduanas buvo vaidintas did\xc5\xbeiul\xc4\x97se \xe2\x80\x9eTeatro Lirico D\xe2\x80\x98Europa\xe2\x80\x9c trup\xc4\x97s, kuri laikoma s\xc4\x97kmingiausiu gastroliuojan\xc4\x8diu operos teatru JAV, suburian\xc4\x8diu dainininkus i\xc5\xa1 viso pasaulio, gastrol\xc4\x97se JAV. Presti\xc5\xbeiniuose u\xc5\xbesienio operos leidiniuose \xc4\xafvair\xc5\xabs teatro kritikai vienbalsiai puikiai \xc4\xafvertino lietuvi\xc5\xb3 bariton\xc4\x85 visose pasirod\xc5\xbeiusiose recenzijose. Solistas gav\xc4\x99s ir kit\xc5\xb3 pakvietim\xc5\xb3 nuolatos vaidinti u\xc5\xbesienio teatruose, bet atsisak\xc4\x99s d\xc4\x97l nenoro pernelyg ilgai gyventi ne Lietuvoje. _NEWLINE_Maestro V. Juozapai\xc4\x8dio bendradarbiavimo s\xc4\x85ra\xc5\xa1e\xc2\xa0\xe2\x80\x93 garsiausi u\xc5\xbesienio bei lietuvi\xc5\xb3 dirigentai: Mstislavas Rostropovi\xc4\x8dius, Justus Franz, Pinch Steinberg, Eduardo Muller, David Agler, Christoph von Dohnanyi, Krzysztof Penderecki, Saulius Sondeckis, Gintaras Rinkevi\xc4\x8dius, Modestas Pitr\xc4\x97nas, Jonas Aleksa, Juozas Domarkas, Donatas Katkus, Vytautas Vir\xc5\xbeonis, Rimas Geniu\xc5\xa1as, Julius Geniu\xc5\xa1as ir kt., re\xc5\xbeisieriai\xc2\xa0\xe2\x80\x93 Anthony Minghella, Chen Shi-Zheng, Emilio Sagi, Francesca Zambello, Silviu Purcarete, Jurijus Aleksandrovas, Jonas Jura\xc5\xa1as, Gintaras Varnas, Dalia Ibelhauptait\xc4\x97, Raimundas Banionis, Gintas \xc5\xbdilys ir kt. _NEWLINE_Su spektakliais yra apkeliav\xc4\x99s beveik vis\xc4\x85 pasaul\xc4\xaf ir dalyvav\xc4\x99s daugyb\xc4\x97je Lietuvos bei u\xc5\xbesienio muzikos k\xc5\xabr\xc4\x97j\xc5\xb3 simpozium\xc5\xb3 ir muzikos festivali\xc5\xb3, tokiuose kaip Vroclavo Oratorin\xc4\x97s muzikos (Lenkija), \xe2\x80\x9eClassic Openair Solothurn\xe2\x80\x9c (\xc5\xa0veicarija) , \xe2\x80\x9eSchleswig-Holstein\xe2\x80\x9c (Vokietija), Savonlinnos Operos (Suomija), \xe2\x80\x9eSalzburger Festspiele\xe2\x80\x9c (Austrija), \xe2\x80\x9eNew and Old Roads in India\xe2\x80\x9c (Ispanija), Pranc\xc5\xabz\xc5\xb3 \xc5\xa1iuolaikin\xc4\x97s muzikos k\xc5\xabr\xc4\x97j\xc5\xb3 simpoziume\xc2\xa0\xe2\x80\x93 festivalyje \xe2\x80\x9eMontpelior\xe2\x80\x9c (Pranc\xc5\xabzija), Beijing\xe2\x80\x99o (Pekino) tarptautiniame muzikos festivalyje (Kinija), Guan\xc5\xbeu men\xc5\xb3 festivalyje (Kinija),  Tarptautiniame Fiodoro \xc5\xa0aliapino vardo operos (Rusija), Pa\xc5\xbeaislio, F. Schuberto\xc2\xa0\xe2\x80\x93 J. Haydno festivaliuose ir daugyb\xc4\x97je kit\xc5\xb3. _NEWLINE_Nuolatos koncertuoja Lietuvoje ir u\xc5\xbesienyje, yra gastroliav\xc4\x99s Rusijoje, Vokietijoje, Austrijoje, Olandijoje, Belgijoje, Norvegijoje, Ispanijoje, Indijoje, JAV, Japonijoje, Kanadoje ir kt. \xc5\xa1alyse. 2011\xc2\xa0m. jo koncertinis turas po Lietuv\xc4\x85 \xe2\x80\x9eNegaliu nemyl\xc4\x97ti\xe2\x80\x9c kartu su \xe2\x80\x9eTrimito\xe2\x80\x9c orkestru sumu\xc5\xa1\xc4\x97 lankomumo rekordus.\n_START_SECTION_\nPedagogin\xc4\x97 veikla\n_START_PARAGRAPH_\nNuo 1996\xc2\xa0m. V. Juozapaitis\xc2\xa0\xe2\x80\x93 Lietuvos muzikos akademijos Dainavimo katedros docentas, o nuo 2010\xc2\xa0m.\xc2\xa0\xe2\x80\x93 profesorius, nuo 2006\xc2\xa0m.\xc2\xa0\xe2\x80\x93 ir Vilniaus kolegijos Men\xc5\xb3 fakulteto docentas. Vieni garsesni\xc5\xb3 jo mokini\xc5\xb3: operos solistai\xc2\xa0\xe2\x80\x93 Edmundas Seilius, Dainius Stumbras, Ram\xc5\xabnas Urbietis, Raimondas Baranauskas, Algirdas Bagdonavi\xc4\x8dius, Egidijus Dauskurdis, \xc5\xa0ar\xc5\xabnas \xc4\x8cepulis, \xc5\xa0ar\xc5\xabnas \xc5\xa0apalas, Liutauras Sutkus, Rytis Ambraziejus, Alvils Cedri\xc5\x86\xc5\xa1, Tomas Pavilionis, pop dainininkai\xc2\xa0\xe2\x80\x93 Vaidas Baumila, muzikinio realyb\xc4\x97s \xc5\xa1ou \xe2\x80\x9eDangus 2\xe2\x80\x9c nugal\xc4\x97tojas Justinas Lapatinskas ir kt._NEWLINE_Buvo vienas i\xc5\xa1 muzikini\xc5\xb3 realyb\xc4\x97s \xc5\xa1ou \xe2\x80\x9eKelias \xc4\xaf \xc5\xbevaig\xc5\xbedes 2\xe2\x80\x9c (2006) bei \xe2\x80\x9eKelias \xc4\xaf \xc5\xbevaig\xc5\xbedes 3\xe2\x80\x9c (2007) dalyvi\xc5\xb3 mokytoj\xc5\xb3, tarp j\xc5\xb3\xc2\xa0\xe2\x80\x93 ir K\xc4\xae\xc5\xbd 2 nugal\xc4\x97tojo Mer\xc5\xabno Vitulskio._NEWLINE_2004\xc2\xa0m. buvo pakviestas pravesti meistri\xc5\xa1kumo pamok\xc5\xb3 Vasaros akademijoje Kristiansande (Norvegija), kur kvie\xc4\x8diami \xc5\xbeymiausi Europos vokalo pedagogai ir dirigentai.\n_START_SECTION_\nTV veikla\n_START_PARAGRAPH_\n\xc5\xbdinomas kaip LTV laidos \xe2\x80\x9eTegyvuoja klasika!\xe2\x80\x9c (2002\xe2\x80\x932003\xc2\xa0m.) ved\xc4\x97jas,  LNK muzikinio realyb\xc4\x97s \xc5\xa1ou \xe2\x80\x9eKelias \xc4\xaf \xc5\xbevaig\xc5\xbedes\xe2\x80\x9c (2006\xe2\x80\x932007\xc2\xa0m.) dalyvi\xc5\xb3 mokytojas bei \xe2\x80\x9eMokytoj\xc5\xb3 turnyro\xe2\x80\x9c (2007\xc2\xa0m.) vice\xc4\x8dempionas, renginio \xe2\x80\x9eNacionalin\xc4\x97 pa\xc5\xbeangos premija 2007\xe2\x80\x9c, Paramos akcijos\xc2\xa0\xe2\x80\x93 koncerto \xe2\x80\x9eMisija Sibiras\xe2\x80\x9911\xe2\x80\x9d (2011\xc2\xa0m.) ved\xc4\x97jas, LTV laidos \xe2\x80\x9eMa\xc5\xbe\xc5\xb3j\xc5\xb3 \xc5\xbevaig\xc5\xbed\xc5\xbei\xc5\xb3 ringas\xe2\x80\x9c arbitras, vis\xc5\xb3 sezon\xc5\xb3 LNK muzikinio \xc5\xa1ou \xe2\x80\x9e\xc5\xbdvaig\xc5\xbed\xc5\xbei\xc5\xb3 duetai\xe2\x80\x9c (2007, 2008, 2009, 2010, 2011, 2012\xc2\xa0m.)  komisijos pirmininkas, LTV muzikinio projekto \xe2\x80\x9eTriumfo arka\xe2\x80\x9c (2008, 2009, 2010\xc2\xa0m.) vienas i\xc5\xa1 id\xc4\x97jini\xc5\xb3 vad\xc5\xb3 ir \xc5\xbeiuri pirmininkas, 2010\xc2\xa0m.\xc2\xa0\xe2\x80\x93 taip pat ir nuolatinis TV3 muzikin\xc4\x97s laidos \xe2\x80\x9eMuzikos \xc4\x8dempion\xc5\xb3 taur\xc4\x97\xe2\x80\x9c komisijos narys, 2011\xc2\xa0m.\xc2\xa0\xe2\x80\x93 LTV laidos \xe2\x80\x9eVunderkindai.lt\xe2\x80\x9c komisijos narys, 2008, 2011\xc2\xa0m. Eurovizijos nacionalin\xc4\x97s atrankos bei kt. TV projekt\xc5\xb3 kviestinis \xc5\xbeiuri narys (LNK \xe2\x80\x9e\xc5\xa0ok su \xc5\xbevaig\xc5\xbede!\xe2\x80\x9c, TV3 \xe2\x80\x9e\xc5\xa0ok su manimi\xe2\x80\x9c), nuolatinis TV bei labdaring\xc5\xb3 koncert\xc5\xb3 dalyvis ir kt.'